open-index/open-wikipedia-markdown huggingface dataset:
Wladimir Afanassjewitsch Ljachow

**Wladimir Afanassjewitsch Ljachow** (russisch: Владимир Афанасьевич Ляхов, wetenschaplich Transliteratschoon *Vladimir Afanas'evič Ljachov*; ukrainsch: Володимир Панасович Ляхов, wetenschaplich Transliteratschoon *Volodymyr Panasovyč Ljachov*; * 20. Juli 1941 in Antrazyt, Ukrainsche SSR; † 19. April 2018 in Astrachan) weer en sowjeetsch Kosmonaut.

Ljachow hett 1964 de Utbillen an en Akademie för Militärpiloten in Charkow afslooten. An' 7. Mai 1967 wurr he as Kosmonaut utwählt. 

Ljachow hett dree Ruumflüüg maakt. Sien eerste Mission weer 1979 Sojus 32. Hier weer he as Kommdant insett. Tosommen mit den Bordingenieur Waleri Wiktorowitsch Rjumin bill he de darte Stammbesetten vun de Ruumstatschoon Saljut 6. Dorbi wurr ok en Butenbordinsatz maakt. Insgesamt bleven se bi disse Mission 108 Daag un 4 Stünn in' Weltruum. 

De nächst Mission vun Wladimir Ljachow weer Sojus T-9 in dat Johr 1983. Bordingenieur weer ditmal Alexander Alexandrow. Ljachow un Alexandrow harrn tosommen mit Wiktor Sawinych all de Ersatzmannschap vun den spoodlosen Floog Sojus T-8 bild. Up Sawinych wurr ditmal Mal affsehn um mehr Drievstoff an Bord nehmen to können, wat en Rendezvous in en höhgere Umloopbahn mögelk maken dee. Teel vun disse Mission weer de Ruumstatschoon Saljut 7. Ditmal weer de Mannschap ruch weg 146 Daag un 10 Stünn in't All. De Missionsdüer vun 149 Daag weer woll kien Langtietrekord för Kosmonauten, aber för dat Sojus-Ruumschipp. Tovör harr Sojus T-7 mit 113 Daag dissen Rekord hollen.

Sien letzt Mission weer denn 1988  Sojus TM-6. Up den Henfloog to de Ruumstatschoon Mir weern de Wetenschapskosmonauten Waleri Wladimirowitsch Poljakow un Abdul Ahad Mohmand ut Afghanistan sien Kollegen. Polkakow is denn up de Statschoon bleeven, wiels Ljachow un Mohmand alleen torüchflaagen sünd. Ditmal düer de Mission 8 Daag, 20 Daag un 26 Minüüt.

Insgesamt weer Ljachow 333 Daag, 7 Stünn un 47 Minüüt in't All. An' 7. September 1994 gung he in den Ruhestand. 

Ljachow weer verheiraadt un harr twee Kinner.

## Weblenken

* Körtbiografie  up spacefacts.de
Oosterbrook (Landkreis Rodenborg)

**Oosterbrook** () is en Dörp in de Gemeen Büls (Samtgemeen Tarms) in’n Landkreis Rodenborg, Neddersassen. De Oort höört polietsch von öllers bi Neenbüls mit bi.

## Geografie

De Oort liggt an’n Rand von de Geest hen na de Mooren an de Wörp, de en knappen Kilometer in’n Noordwesten an dat Dörp langsflütt.

De Naveröörd sünd Westertimk in’n Noorden, Neenbülst un Olenbülst in’n Noordoosten, Vörwark in’n Süüdoosten, Dipshoorn in’n Süden, Wilst in’n Süüdwesten un Tarms in’n Noordwesten.

## Historie

De Oort kummt 1336 as *Osterbruke* toeerst in en Oorkunn von dat Klooster Leendaal vör.

### Verwaltungsgeschicht

In de Franzosentied von 1810 bet 1814 hett de Oort to de Mairie Otterbarg in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Amtsvaagdie Wilst in dat Amt Otterbarg tohöört. 1859 is dat as Deel von dat Kaspel Wilst in dat Amt Zeven wesselt un weer na 1885 denn in’n Kreis Zeven. 1932 is dat Deel von’n Kreis Bremervöör worrn un 1977 von’n Landkreis Rodenborg.

1929 sünd Neenbüls (mit Oosterbrook) un Olenbüls to de ne’e Gemeen Büls tohoopgahn. Mit de Gemeenreform in Neddersassen an’n 1. März 1974 sünd Büls un Steenfeld to de gröttere Gemeen Büls tohoopgahn.

### Inwahnertall

### Religion

Oosterbrook is evangeelsch-luthersch präägt un höört to dat Kaspel von de Petri-Kark in Wilst.

För de Kathoolschen is de Christ-König-Kark in Zeven tostännig, de siet 1. November 2006 to de Karkengemeen Corpus Christi in Rodenborg tohöört.

## Weertschop un Infrastruktur

### Verkehr

Dör Oosterbrook löppt de Kreisstraat 117, de in’n Süüdwesten na Wilst geiht un in’n Oosten na Büls un an de Landsstraat 132 ran. Von dor löppt de K&nbsp;117 in’n Oosten wieder as K&nbsp;112 na Winkeldörp un Narbn an de Bundsstraat 71 ran. De L&nbsp;132 löppt in’n Noordoosten na Steenfeld un in Brüttendörp ok an de B&nbsp;71 ran, de na Zeven föhrt. In’n Süden geiht de L&nbsp;132 över Vörwark na Otterst un Otterbarg. In Wilst gifft dat Straten na Tarms un Grasbarg.

De nächste Autobahn is de Autobahn 1 (Afsnidd Hamborg–Bremen). De Opfohrt 49 Bokel liggt so 13 Kilometer in’n Oosten von Oosterbrook an de B&nbsp;71.

De nächste Bahnhoff is so bi 17 Kilometer wied weg in’n Süden de Bahnhoff Otterbarg an de Bahnlien Hamborg–Bremen. Von 1917 bet 1964 hett dat ok Personenverkehr op de Bahnlien Wilst–Töst geven. De Bahnhoff Wilst weer dree Kilometer in’n Süüdwesten.

## Footnoten
Anatoli Wassiljewitsch Filiptschenko

**Anatoli Wassiljewitsch Filiptschenko** (russisch: Анатолий Васильевич Филипченко; * 26. Februar 1928 in Dawydowka bi Woronesch, Russische SFSR; † 7. August 2022) weer en sowjetischer Kosmonaut.

## Leven
Nah de School hett he eerst den Berop vun en Dreier lehrt. Later is he in de Root Armee intreeden un wurr an de Militärfleegerschool Tschugujew utbildt. Den Afsluss hett he mit Utteknung maakt. Af 1950 hett he Deenst bi de Luftstrietkräfte vun de UdSSR maakt. 1960 hett Filiptschenko sien Feernstudium an de Militärakademie der Luftstreitkräfte „J. A. Gagarin“ spoodriek afslooten.

Dree Johr later in’ Januar 1963 wurr Filiptschenko as Kosmonaut utwählt. Nah sien Grundutbillen wurr he in’ Juli 1965 to dat Spiral-Projekt todeelt. Hierbi sullen he un anner Kosmonauten all in en fröh Stadium an de Entwicklung vun en wedderbruukbor Ruumfähre mitwarken.

As dat all siet länger Tiet entwickelte Sojus-Ruumschipp insatzbereit weer, kreeg Filiptschenko en Utbillen as Kommandant vun dissen Typ. Sien eerste Nomineeren kreeg he as Ersatzkommandant för de Mission vun Sojus 5 in’ Januar 1969.

In’ Oktober 1969 keem Filiptschenko mit Sojus 7 to sien eerst Ruumfloog. He harr dorbi ok dat  Kommando över den deenstölleren Wiktor Gorbatko, en Liddmaat vun de eerst Kosmonautengrupp vun de Sowjetunion un Wladislaw Nikolajewitsch Wolkow. Sojus 7 weer Deel vun en  Verbundmission mit Sojus 6 un Sojus 8. Filiptschenko harr dorbi an Sojus&nbsp;8 ankoppeln sullen, wat aber scheef gung. 

För den Langtietfloog vun Sojus 9 in’ Juni 1970 weer Filiptschenko weer Ersatz-Kommandant. Hüm toordnet weer de Bordingenieur Georgi Gretschko. Filiptschenko un Gretschko weern ansluutend för en Sojus-Floog vörsehn, bi de eerstmals dat  Kontakt-Kopplungssystem utprobeert wurrn sull. Nah den Dood vun de Crew vun Sojus 11 in’ Juni 1971 wurrn aber all wieder Plääns up Ies leggt.

Filiptschenko gung weer in dat Spiral-Projekt, wo he German Titow as Baas vun de Kosmonauten aflöösen dee. In’ November 1972 wurr he aber in dat Apollo-Sojus-Test-Projekt beropen, dat in Tosommenarbeit mit de amerikaansch Weltruumbehörde NASA dörführt wurr. Filiptschenko wurr as Ersatzkommandant för dissen eersten internatschonalen Gemeenschapsfloog nomineert. Dormit hörr dat ok to sien Upgaav, den Testfloog mit en besünner Sojus-Version to maaken.

Tosommen mit Nikolai Rukawischnikow is he an' 2. Dezember 1974 in Sojus 16 in’t All flaagen. In de folgen Daag wurr, bit up de Kopplung, dat kumplette Programm dörspeelt, dat later vun Sojus 19 dörführt wurr. Wiels dat Apollo-Sojus-Projekt stunn he as Ersatz för Alexei Leonow parat, keem aber nich to’n Insatz.

To'n Tietpunkt vun sien Mission weer de Oberst, Held vun de Sowjetunion un Fleegerkosmonaut vun de UdSSR verheiraadt un Vader vun twee Söhns.

## Weblenken
* spacefacts.de: Körtbiografie
* Encyclopedia Astronautica: Biografie (engelsch)
Charlotte Kerr

**Charlotte Kerr** (* 29. Mai 1927 in Frankfort an’n Main; † 28. Dezember 2011 in Bern, Swiez) weer en düütsche Schauspelersche, Speelbaassche un Filmproduzentin.

## Leven un Wark
Dat geev Vermoden, dat Keer de Dochter vun den Berliner Theaterkritiker Alfred Kerr weer, man dat is nich wohr. Se harr 1951 ehrn eersten Optritt op de Bühne in Fritz Kortner sien Inszeneren vun dat Schiller-Stück *[[Don Carlos (Schiller)|Don Carlos]]*. Bekanntheit hett se kregen dör ehr Rull as General Lydia van Dyke in de düütschen Feernsehreeg *[[Raumpatrouille]]* (1966) as ok in de kritischen Filmen vun Rainer Erler (*[[Fleisch (1979)|Fleisch]]*, 1979). Blangen ehr Arbeit as Dorstellersche hett se ok as Dreihbookschrieversche, Produzentsche un Speelbaasche an verschedene Dokumentarfilmen arbeit.

Kerr weer mit den Filmproduzent Harry R. Sokal (1898–1979) verheiraat. 1983 hett se Friedrich Dürrenmatt drapen, as se jüst en Portrait mit de greekschen Ministersche Melina Mercouri dreiht harr. Ut de Diskusschoon üm sien Stück *[[Achterloo]]* hett sik en drangere Verbinnen entwickelt. 1984 hett se em heiraat. Mit em tosamen is de Film *Porträt eines Planeten* (1984) as ok dat Theaterstück *[[Rollenspiele]]*. Na den Doot vun Dürrenmatt hett se sik üm sien Malerwark sorgt, dat he torüchlaten hett. In ehr Book *Die Frau im  roten Mantel* vertell se vun ehr Leven an de Siet vun den Schriever. 2000 is in Neuchâtel dat Centre Dürrenmatt apen maakt worrn, dat se op’n Weg bröcht hett.

## Filmografie (Utwahl)

## Utteken
Kerr hett keen Filmpriesen wunnen, weer aver 1981 tohopen mit Christian Blackwood för den Goldenen Hugo nomineert för de *Beste Dokumentatschoon* över de Kleedaaschmakersche Edith Head.

## Book
* *Die Frau im  roten Mantel*. Piper, München 1992, ISBN 3-492-03589-2; Taschenbook 1994, ISBN 3-492-11916-6

## Borns


## Weblenken
* Literatur vun un över Charlotte Kerr in’n Katalog vun de Düütschen Natschonalbökeree
Höck

**Höck** betekent

* Höck, Oort in de Gemeen Pitzenberg, Bezirk Vöcklabruck, Oberösterreich, Öösterriek,
* Höck, Oort in de Gemeen Ortenburg in’n Landkreis Passau, Bayern,
* Höck, Oort in de Gemeen Reichertsheim in’n Landkreis Mühldorf am Inn, Bayern,
* Höck, Oort in de Gemeen Taufkirchen (Vils) in’n Landkreis Erding, Bayern.

**Höck** is de Familiennaam von

* Alexander Höck (* 2002), düütschen Footballspeler,
* Christian Höck (* 1984), düütschen E-Sportler,
* Christina Meier-Höck (* 1966), düütsche Skirennlöperin,
* Heinrich Höck (1700–1779), düütschen evangeelschen Theoloog,
* Heribert Höck (* 1958), düütschen Footballspeler,
* Inge Höck (* 1922), öösterrieksche Malerin,
* Johann Daniel Albrecht Höck (1763–1839), düütschen Kameralist,
* Kurt Höck (1920–2008), düütschen Dokter,
* Michael Höck (1903–1996), düütschen Geistlichen,
* Stefan Höck (* 1963), düütschen Biathlet,
* Wilhelm Höck (1907–1983), düütschen Politiker.
Mirk

**Mirk** () is en lütten Oort in de Gemeen Wuster Noordseeküst in’n Landkreis Cuxhoben, Neddersassen. De Oort höört polietsch von öllers bi Misselwarden mit bi un warrt vondaag ok kuum noch as separaten Oort wohrnahmen.

## Geografie

De Oort liggt in de Masch von Land Wusten. De Noordsee is good twee Kilometer in’n Westen. Dat Water ut dat Rebeed flütt över Gravens af na de Misselwardener Waterlöös.

De Naveröörd sünd Misselwarden in’n Noorden, Veerhusen un Barlinghusen in’n Noordoosten, Lewen in’n Oosten, Mulsen, Wierde, Hornk un Twendamm in’n Süüdoosten, Ellernworth, Noordwierde un Wremen in’n Süden, Rielk un Rintzeln in’n Süüdwesten un Smarrn un Feldhoff in’n Westen.

## Historie

### Verwaltungsgeschicht

De Oort weer vör 1852 in dat Twendammer Veerdel von dat Kaspel Misselwarden un hett to dat Vaagdiegericht Land Wusten tohöört. Von 1852 bet 1885 leeg de Oort in’t Amt Dorum un denn in’n Kreis Leh. 1932 is dat Deel von’n Kreis Wersermünn worrn un 1977 denn von’n Landkreis Cuxhoben.

Mit de Gemeenreform in Neddersassen an’n 1. März 1974 is de Gemeen Misselwarden Deel von de Samtgemeen Land Wusten worrn. To’n 1. Januar 2015 is de Gemeen Misselwarden oplööst un ut de ganze Samtgemeen Land Wusten is tohoop mit de Gemeen Noordholt de ne’e Gemeen Wuster Noordseeküst worrn.

### Inwahnertall

### Religion

Mirk is evangeelsch-luthersch präägt un höört to dat Kaspel von de Katharinen-Kark in Misselwarden.

För de Kathoolschen is de Hillig-Hart-Jesu-Kark in Bremerhoben-Leh tostännig.

## Weertschop un Infrastruktur

### Verkehr

An Mirk langs löppt de Kreisstraat 68, de in’n Noorden na Engbüttel/Padingbüddel geiht un in’n Süüdoosten bi Mulsen ran an de Landsstraat 129. De L&nbsp;129 geiht in’n Süden na Wremen, Dingen un Weddewarden un in’n Noordoosten na Dorum un Millm.

De nächste Autobahn is de Autobahn 27 (Afsnidd Bremerhoben–Cuxhoben). De Opfohrt 4 Niewohl liggt so twölv Kilometer in’n Oosten von Mirk an de L&nbsp;119.

De nächste Bahnhoff is so bi veer Kilometer wied weg in’n Süden de Bahnhoff Wremen an de Bahnlien Bremerhoben–Cuxhoben.

## Footnoten
Carl Franz Heinrich Wilhelm Wehner

**Carl Franz Heinrich Wilhelm Wehner** (* in Hannover; † 30. Oktober 1863 ok dor) weer en düütschen Verwaltungsbeamten.

Wehner is in Hannover boren. He hett 1807 anfungen, an de Universität Göttingen Juristeree to studeren. 1808 is he dor Maat von de Landsmannschaft Hannovera worrn un weer an’n 18. Januar 1809 Mitgrünner von dat Corps Hannovera Göttingen. Na de Schandarmen-Affäär is he Enn August 1809 as Mitünnerschriever von de „Verrufsliste“ beleggt un denn an de Universität Heidelberg wesselt. Dor weer he toeerst Maat von’n Clubb Hannovera Heidelberg un in’n März 1810 Mitgrünner von dat Corps Hannovera Heidelberg. In de Freeheitskriege weer he von 1813 bet 1815 Soldaat. Na dissen Krieg güng he in’n Verwaltungsdeenst von dat Königriek Hannover. He is 1818 Amtsassesser bi dat Amt Deefholt worrn, 1819 bi dat Gogericht Achem, 1821 bi dat Amt Langenhagen un 1826 bi dat Amt Beers. 1840 kreeg he den Posten as Amtmann von dat Vaagdiegericht Land Wusten in Dorum un weer von 1845 bet 1852 Amtmann von dat Amt Uchte.

Wehner hett 1833 Eleonore Margarethe Chappuzeau (borene Kern; Dochter von’n Ülzener Börgermeester Gottfried Ludwig Kern un Weetfro von Christoph Wilhelm Chappuzeau) freet.

## Footnoten
Booth (Wusten)

**Booth** () is en lütten Oort in de Gemeen Wuster Noordseeküst in’n Landkreis Cuxhoben, Neddersassen. De Oort höört polietsch von öllers bi Spiek mit bi.

## Geografie

De Oort liggt in de Masch un dat Siedland von Land Wusten. De Noordsee liggt fiev Kilometer in’n Westen. Dat Water ut dat Rebeed warrt över Gravens na de Spieker Waterlöös hen afföhrt.

De Naveröörd sünd de Spieker Noordermarren un Steenau in’n Noorden, Knill in’n Noordoosten, Spieker Südermarren un Hartingspecken in’n Oosten, Northum un Millm in’n Süüdoosten, de Millmer Noordermarren un Bosenbüttel in’n Süden, de Spieker Weg un Cappel in’n Süüdwesten un Spiek in’n Noordwesten.

## Historie

### Verwaltungsgeschicht

De Oort weer vör 1852 in dat Süüdmarner Veerdel von dat Kaspel Spiek un hett to dat Vaagdiegericht Land Wusten tohöört. Von 1852 bet 1885 weer dat in dat Amt Dorum un denn in’n Kreis Leh. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Gemeen Spiek is an’n 1. März 1974 mit de Gemeenreform in Neddersassen Deel von de Gemeen Noordholt worrn. To’n 1. Januar 2015 is de Gemeen Noordholt oplööst un dor is tohoop mit de Samtgemeen Land Wusten de ne’e Gemeen Wuster Noordseeküst von worrn.

### Inwahnertall

### Religion

Booth is evangeelsch-luthersch präägt un höört to dat Kaspel von de Georg-Kark in Spiek.

För de Kathoolschen is de Twölv-Apostels-Kark in Olenwoold tostännig, de siet 2008 to de Karkengemeen St. Marien in Cuxhoben tohöört.

## Weertschop un Infrastruktur

### Verkehr

Booth liggt an de Straat *Spieker Südermarren*, de in’n Noorden an de Kreisstraat 14 ran löppt un in’n Süden an de Kreisstraat 71. De K&nbsp;14 geiht in’n Süüdwesten na Spiek un in’n Oosten dör Knill un an de Landsstraat 135 ran. In’n Noorden geiht von de K&nbsp;14 de K&nbsp;74 dör Dieksenn un na Noordholt af. De K&nbsp;71 löppt in’n Westen na Cappel un münnt in’n Oosten in de L&nbsp;129, de in’n Süüdwesten an Dorum, Mulsen un Wremen löppt un in’n Noordoosten na Millm.

De nächste Autobahn is de Autobahn 27 (Afsnidd Bremerhoben–Cuxhoben). De Opfohrt 3 Noordholt liggt knapp söss Kilometer in’n Oosten von Booth an de K&nbsp;14.

De nächste Bahnhoff is so bi fiev Kilometer wied weg in’n Noordoosten de Bahnhoff Noordholt an de Bahnlien Bremerhoben–Cuxhoben.

## Footnoten
Elmhorstbarg

De **Elmhorstbarg** is en 88,4 Meter över NN hogen Barg in de Gemeen Visselhöövd in de Lümbörger Heid.

He liggt twüschen de Öörd Delvendaal, Hiddingen, Behningen un Riepholm 250 Meter af von de Kreisstraat 208. De 93 Meter hoge Höllenbarg liggt 2,5 Kilometer in’n Noordoosten.

Op’n Barg liggt en Radarstellung von de Bundswehr, de von’n *Abgesetzten Technischen Zug 243* (Einsatzführungsbereich 2) bedreven warrt. De Stellung is för de Luftraumüberwachung dor. De ole Anlaag von’n Typ Medium Power Radar is von  1971 bet to’n 5. Juli 2013 dör den *Abgesetzten Technischen Zug 433* bedreven worrn. 2013/2014 is de ole Stellung dör en modeerner Radar von’n Typ Ground Master 406F ersett worrn, dat an’n 9. Juli 2014 in Bedriev gahn is. De Stellung hett en Radom mit 12 Meter Dörmeter.

De Barg weer 1821 bet 1825 Deel von Carl Friedrich Gauß sien Meetnett von de Triangulatschoon von dat Königriek Hannover. Gauß hett von hier den Litbarg, den Wilser Barg un den Falkenbarg anpeilt. En Deel von dit Meetnett is op den 10-Mark-Schien von de Veerte Serie afbillt ween.

## Footnoten
Kahlesand

**Kahlesand** () is en Rebeed in de Gemeen Drochters in’n Landkreis Stood, Neddersassen, dat fröher en Insel in de Elv weer.

## Geografie

Kahlesand liggt as Sand twüschen de Wischhobener Süderelv in’n Westen, de Kahlesand von’n fasten Wall aftrennt, un den Königspriel in’n Oosten, de den Sand von Wischhobenersand trennt. Dat Rebeed tellt to Keden.

En richtig Eiland is Kahlesand vondaag nich mehr. De Priel in’n Oosten is blots noch en smallen Graven un dat Rebeed liggt kumplett binnen den Hauptdiek an de Elv. Bi Stormflood is dat Rebeed dör dat Ruthenstroom-Sparrwark un dat Sparrwark Wischhoben kumplett vör dat Water ut de Elv schuult. De ole Loop von’n Königspriel is von’n Hauptdiek von de Elv dörsneden.

De Naveröörd sünd Wischhobenersand in’n Oosten, Kruutsand in’n Süüdoosten, Doornbusch un Neeland in’n Süden, Wischhoben in’n Westen un Hamelwöörden in’n Noorden.

## Historie

Bevör na de Stormflood 1962 de Hauptdiek an de Elv un de Sparrwarken boot worrn sünd, hett dat keen Dieken geven, de Kahlesand schuult hebbt.

Dat geev op Kahlesand in dat 19. Johrhunnert maal acht Hüüs, de op Worten boot weren. Dor sünd vondaag blots noch dree von nableven.

### Verwaltungsgeschicht

De Oort hett vör 1859 to dat Amt Wischhoben tohöört un denn von 1859 bet 1885 to dat Amt Freeborg. Na 1885 weer dat in’n Kreis Keden. 1932 is dat Deel von’n Kreis Stood worrn.

Nadem op’n Sand in dat 19. Johrhunnert de eersten Hüüs boot worrn sünd, hebbt de Inwahners to de Gemeen Kruutsand tohöört. De Gemeen Kruutsand is an’n 1. Juli 1972 mit de Gemeenreform in Neddersassen Deel von de ne’e Gemeen Drochters worrn.

### Inwahnertall

### Religion

Kahlesand is evangeelsch-luthersch präägt un höört siet 1849 to dat Kaspel von de Kark op Kruutsand.

För de Kathoolschen is de Hillig-Geist-Kark in Stood tostännig.

## Weertschop un Infrastruktur

### Verkehr

Kahlesand is över en lüttjere Straat verbunnen mit de Kreisstraat 19, de von Kruutsand ut in’n Süüdwesten na Doornbusch an de Landsstraat 111 ran geiht. De K&nbsp;45 löppt von Kruutsand na Süden un ennt in Drochters an de L&nbsp;111.

De L&nbsp;111 geiht in’n Noordwesten na Wischhoben, is dor mit de Bundsstraat 495 verbunnen un denn na Freeborg. In’n Süüdwesten löppt de L&nbsp;111 över Drochters, Aßel un Bützfleet na Stood.

De nächste Autobahn is de Autobahn 26 (Afsnidd Stood–Hamborg). De Opfohrt 3 Stood-Oost liggt so 30 Kilometer in’n Süüdoosten von Kahlesand an de L&nbsp;111.

De nächste Bahnhoff is so bi 22 Kilometer wied weg in’n Süüdwesten de Bahnhoff Hemmoor an de Nedderelvbahn. Von 1899 bet 1936 hett dat ok Personenverkehr op de Kedener Kreisbahn geven. De nächste Bahnhoff weer in Wischhoben.

## Footnoten
Altona (Gemeen Öberndörp)

**Altona** () is en lütten Oort in de Gemeen Öberndörp (Samtgemeen Land Hadeln) in’n Landkreis Cuxhoben, Neddersassen. De Oort höört polietsch von öllers bi Öberndörp mit bi.

## Geografie

De Oort liggt in de Masch an’n Diek von de Oost.

De Naveröörd sünd Öberndörp in’n Noorden, Bentwisch in’n Noordoosten, Nedderstreek un Nedderstrekerdiek in’n Süüdoosten, Braak in’n Süden, Ohrensflucht in’n Süüdoosten un Oostercaadwisch in’n Westen.

## Historie

### Verwaltungsgeschicht

De Oort hett vör 1885 to dat Amt Neehuus tohöört. Na 1885 weer dat in’n Kreis Neehuus. 1932 is dat Deel von’n Kreis Land Hadeln worrn un 1977 von’n Landkreis Cuxhoben.

### Inwahnertall

### Religion

Altona is evangeelsch-luthersch präägt un höört to dat Kaspel von de Georg-Kark in Öberndörp.

## Weertschop un Infrastruktur

### Verkehr

Altona liggt an de Kreisstraat 25, de in’n Noorden na Öberndörp un Geversdörp geiht un in’n Süden na Hemm un in Hemmoor an de Bundsstraat 73 ran. Ok över Öberndörp un de K&nbsp;24 besteiht Togang to de B&nbsp;73.

De nächste Autobahn is de Autobahn 26 (Afsnidd Stood–Hamborg). De Opfohrt 2 Stood-Süüd liggt so 36 Kilometer in’n Süüdoosten von Altona an de B&nbsp;73. De Opfohrt 1 Cuxhoben op de Autobahn 27 (Afsnidd Cuxhoben–Bremerhoben) liggt so 38 Kilometer in’n Noordwesten de B&nbsp;73.

De nächste Bahnhoff is so bi veer Kilometer wied weg in’n Westen de Bahnhoff Wingst an de Nedderelvbahn.

## Footnoten
Johann Wilhelm Rabius

**Johann Wilhelm Rabius** (* 27. Dezember 1746 in Hannover; † 4. März 1802 in Reinhusen) weer en düütschen Verwaltungsbeamten.

Rabius is 1746 as Söhn von Maria Anna, borene Lüders (1. März 1726–31. August 1799), un den Kamerschriever Friedrich Conrad Rabius (15. März 1709–21. August 1771) in Hannover boren. He hett 1768 anfungen an de Universität Göttingen Juristeree to studeren. Na dat Studium is he in’n hannöverschen Staatsdeenst gahn. He is 1779 Amtsschriever in dat Amt Neehuus worrn. 1783 is he in dat Amt Lüchow wesselt, 1786 in dat Amt Winsen, 1789 in dat Amt Rauenkerken un 1797 in de Ämter Niedeck un Reinhusen. Dor is he 1798 Amtmann worrn un dat bet to sien Dood 1802 bleven.

Rabius hett an’n 1. Dezember 1789 in Aimbeck Dorothea Luise Henriette Wilhelmine Wernher (na sien Dood in twete Eh verheiraadt mit Anton Friedrich Carl Cleve) freet.

## Footnoten
Conrad Heinrich Andreas Hepke

**Conrad Heinrich Andreas Hepke** (* 1729 in Gosler; † 18. Juni 1793 in Wischhoben) weer en düütschen Verwaltungsbeamten.

Hepke is 1729 as Söhn von Maria, borene Brunsberg, un Eberhard Hepke in Gosler boren. He hett sik an’n 16. April 1749 an de Universität Göttingen inschreven un Juristeree studeert. Na dat Studium is he in’n hannöverschen Staatsdeenst gahn. He is 1768 Amtsschriever in dat Amt Syke worrn. An’n 10. November 1769 hett he tohoop mit siene Fro dat Börgerrecht von de Stadt Gosler kregen. 1780 is he as Amtsschriever in dat Amt Neehuus wesselt. 1789 is he Amtmann in dat Amt Wischhoben un Greev in dat Grevengericht Freeborg worrn un dat bet to sien Dood 1793 bleven.

Hepke hett an’n 26. September 1769 in Bremen Margarethe Sophie Elisabeth Olbers (22. März 1751–6. Oktober 1796; Dochter von Johann Georg Olbers) freet. De beiden harrn söss Döchter un een Söhn. To de Kinner hebbt Anne Marie (1774–25. August 1804; hett Friedrich Gottlieb Sarnighausen freet) un Theodor (Koopmann in London) tellt. Von de annern Döchter weer een mit’n Koopmann Claepius, een mit’n Landsyndikus Domeyer un een mit’n Gerichtsverwalter Rohdenburg verheiraadt.

## Footnoten
Johann Georg Olbers

**Johann Georg Olbers** (* 7. September 1716 in Öös; † 20. Dezember 1772 in Bremen) weer en düütschen Theoloog un Bremer Doompreddiger.

Olbers is 1716 as Söhn von’n Pastoor Casper Olbers (25. Januar 1678–29. April 1760) an de Christophorus-Kark in Öös boren.

He güng op dat Athenaeum Stood na School un hett sik an’n 7. Mai 1735 för en Studium von de Theologie an de Universität Rostock inschreven. Later weer he an de Universität Göttingen. Sien Dokter hett he denn in Rostock maakt. Na dat Studium hett Olbers as Huuslehrer arbeidt un is 1742 Subrekter an de Doomschool Bremen worrn. 1747 is he as Pastoor ordineert worrn un hett de Karkengemeen von de Johannis-Kark in Arbargen övernahmen. Von dor is he 1760 as Doompastoor an’n St.-Petri-Doom in Bremen beropen worrn.

Olbers hett 1747 Anna Maria Vogt (1728–1798) freet, de Dochter von’n Doompreddigers Johann Vogt. De beiden harrn 16 Kinner, von de negen över dat Kinneröller rut leevt hebbt. De Kinner weren: Johann Caspar (29. August 1748–3. Februar 1749), Amalia Elisabeth (28. April 1750–27. Juni 1752), Margarethe Sophie Elisabeth (22. März 1751–6. Oktober 1796; hett Conrad Heinrich Andreas Hepke freet), Johann Caspar Theodor (9. Mai 1752–26. Dezember 1815; Amtmann), Friedrich Georg (12. März 1754–2. Februar 1794), Anna Maria (1. April 1755–7. Mai 1757), Elisabeth Charlotte Felicia (17. März 1757–1. April 1757), Heinrich Wilhelm (1758–1840; Dokter un Astronoom), Thomas Christian Ludolf (1. Oktober 1759–5. Oktober 1784), Anna Maria (4. Juni 1761–25. Oktober 1762), Elisabeth Justina (11. Juli 1762–9. Mai 1763), Anna Dorothea (12. Oktober 1763–4. April 1834), Catharina Elisabeth Maria (25. Januar 1765–6. Mai 1840), Antoinette Hedwig Wilhelmine (20. Juni 1766–24. Januar 1823), Adelheid Elisabeth Wilhelmina (17. Mai 1768–28. September 1768) un 
Conrad Heinrich Andreas (6. Februar 1770–30. Januar 1803).

Olbers un siene Fro sünd all beid in’n Bremer Doom begraven.

## Schriften

Olbers hett en Reeg theoloogsche Schriften, Naropen un Preddigten schreven. He weer ok an dat Koortenwark to dat Gogericht Achem bedeligt.

## Footnoten



## Literatur

* Heinrich Wilhelm Rotermund: ''Olbers (Johann Georg).'' In: Christian Gottlieb Jöcher, Johann Christoph Adelung: *Allgemeines Gelehrten-Lexicon.* Bd. 5, Heyse, Bremen 1816, Sp. 1021f
* Thomas Begerow: *Johann Georg Olbers, † 1772; Anna Marie Olbers geb. Vogt, † 1798 u. a.* In: *Blätter der [[Die Maus|Maus]]*, Heft 30, Die Gräber im Bremer St. Petri Dom, Folge 18, Bremen 2005, S. 47–58
* Herbert Schwarzwälder: *[[Das Große Bremen-Lexikon]]*, Ergänzungsband A–Z. Edition Temmen, Bremen 2008, ISBN 978-3-86108-986-5
Michael John Smith

**Michael John „Mike“ Smith** (* 30. April 1945 in Beaufort, North Carolina, USA; † 28. Januar 1986 bi Cape Canaveral, Florida) weer en US-amerikaansch Marinefleger un Astronaut , de bi de Challenger-Katastrooph to Dood keem.

## Militärloopbahn
Smith hett 1963 de High School in Beaufort afslooten un hett denn an de United States Naval Academy in Maryland Marinetechnik studeert. Nah sien Bachelor, den he 1967 kreeg (vun de 893 Afsolventen vun den Johrgang belegg he Platz 108), gung he an de Naval Postgraduate School in dat kalifornsch Monterey  un kreeg en Johr later en Master in Luftfohrttechnik.

Nah sien Gradueeren wurr Smith in Texas to'n Marinepiloten utbildt un weer denn as Utbilder an dat Advanced Jet Training Command tätig. Af dat Fröhjohr 1971 deen he up den Floogtüüchdräger „USS Kitty Hawk“ as Pilot in' Vietnamkrieg. Nah den Krieg wurr he in  Maryland an de United States Naval Test Pilot School (USNTPS) to'n Testpiloten utbildt. In' Ansluss an dat Examen hett he af 1974 an de Entwicklung vun en Teelerkennungssensor för de A-6E „Intruder“ arbeit. 1976 kehr he för eeneenhalv Johren as Utbilder an de USNTPS torüch, bevör he mit en Eenheit an Bord der USS Saratoga in't Middelmeer Deenst maakt hett.

## NASA-Tätigkeit
Smith wurr in' Mai 1980 för dat NASA-Ruumfohrtprogramm utwählt. He weer een vun acht Piloten, de sück för dat Space Shuttle qualifizeert harrn. Tosommen mit elf Missionsspezialisten billn se de negente Astronautengrupp vun de NASA. De eenjohrig Grundutbillen fung in' Harvst 1980 an. 

Nahdem Mike Smith in' Sömmer 1984 sien eerst Ruumfloogmandat kreeg, dat denn aber doch nicht statt funn (he sull Pilot vun de afseggt Mission STS-51-H ween, en Wedderhalensfloog in'n November 1985 vun Spacelab-1-Experimenten, de aber streeken wurr), wurr he in' Januar 1985 to'n Piloten vun STS-51-L nömmt. Hööftupgaav weer bi disse Mission dat Beobachten vun den Halleyschen Kometen. Dat Space Shuttle Challenger is denn an' 28. Januar 1986 um 11:38 Ühr Oortstiet vun dat Kennedy Space Center in Florida afhaben. De anner Crew-Liddmaaten weern Kommandant Dick Scobee, Missionsspezialisten Ronald Erwin McNair, Judith Arlene Resnik, Ellison Shoji Onizuka un de Bruuklastspezialisten Gregory Bruce Jarvis un Sharon Christa McAuliffe. Dör en Leck in den Drievstofftank is de Challenger aber nah 73 Sekunn explodeert un all söben Besattensliddmaaten keemen to Dood.

Nah disse Mission weer Smith all in' September 1985 för de Mission STS-61-I vörsehn ween, de in' Harvst 1986 stattfinnen sull, wegen de Katastrooph vun 51-L aber eerst in dat Johr 1990 as STS-32 dörführt wurr.

Mike Smith wurr up den Natschonalkarkhoff Arlington bisett. He hett sien Fru Jane un dree Kinner achterlaaten. To Ehren vun den  Astronauten drocht en Floogplatz an sien Gebortsoort sien Naam (Michael J. Smith Field Airport).

## Enkeld Nahwiesen


## Weblenken

* NASA: Biografie (engelsch)
* spacefacts.de: Körtbiografie
Rice University

De **William Marsh Rice University**, kört **Rice University** is en private US-amerikaansch Universität in Houston, Texas. In Hoochschoolrankings tellt se regelmatig to de best 20 Universitäten vun dat Land. To Tiet sünd 6.487 Studenten inschreven (Stand Hatvst 2013). De Hoochschool is Liddmaat vun de Association of American Universities, en siet 1900 bestahn Verbund vun führen forschungsintensiv nordamerikaansch Universitäten.

## Historie
De Boomwullgrootkoopmann  William Marsh Rice hett 1891 dat *William Marsh Rice Institute for the Advancement of Literature, Science, and Art* grünnd, um sück bi de Stadt  Houston dorför erkenntlich to wiesen, dat he dat hier to grooten Riekdom brocht harr. De Grünnensoorkunn seech vör, dat dat *Rice Institute* eerst nah sien Dood offiziell apen maakt wurrn sull. Aber, nahdem he 1900 ümbrocht wurrn weer un nah en langen Arvstriet nehm dat  Institut 1912 mit 77 männlich ud wievlich, aber ahn Utnahm witt Studeerenden den Lehrbedriev up. Eerst Präsident weer Edgar Odell Lovett, en Mathematiker vun de Princeton University. 1960 wurr dat *Rice Institute* offiziell in *William Marsh Rice University* umnömmt. Siet 1966 wurrn ok nich-witt Studeerende upnommen.

## Forschung
De Rice University bedrifft Spitzenforschung in völ Berieken. So is se eng mit dat Ruumfohrtprogramm vun de USA verbunnen. 1963 wurr dor dat eerste Institut för Weltruumphysik in den Vereenigten Staaten grünnd. De Universität hett de NASA todem en grooten Deel vun dat Geländes stift, up dat hüüd dat Johnson Space Center steiht, vun dat ut all US-amerikaansch Weltruummissionen  koordineert wurrn.

Ok in de Grundlagenforschung hörrt de Universität to de Weltbesten. So kreegen hör Perfessers Richard Errett Smalley un Robert Floyd Curl gemeensam mit den britischen Chemiker Harold Walter Kroto 1996 den Nobelpries för Chemie för hör Opdecken vun de Fullerene.

Neben den Natuurwetenschapen spelen ok de Wertschaps- un Sozialwetenschapen en wichtig Rull an de Rice University. 1990 funn an de Universität de Weltwertschapstipp statt. An dat *James A. Baker III Institute for Public Policy* finnen regelmatig Veranstaltungen mit US-amerikaansch Spitzenpolitikern statt.

## Sport

De Sportteams vun de Rice University sünd de *Owls*. De Hoochschool is Liddmaat vun de  Conference USA.

## Persönlichkeiten
### Afsolventen
*Morris Almond, Basketballspeler
*Lola Astanova, Konzertpianistin
*Rodney Foster, Basketballspeler
*Larry Izzo, American-Footballspeler
*Stephen Yip, Komponist un Organist

## Weblenken
* Offizielle Websteed vun de Rice University

## Footnoten
Slott Bílina

Dat **Slott Bílina** (*Slott Bilin*) is en Barockslott in de Stadt Bílina in' Ústecký kraj, Tschechien. 

Oorsprünglich weer in Bílina siet dat 10. Johrhunnert dat fröhmiddelöllerich Verwaltungszentrum vun de Region. In dat 13. Jahrhundert wurr dicht bi de oorsprüngliche Wallburg up de Stäe vun dat hüdige Slott en hoochmiddelöllerich Borg opricht. 1502 hett Děpold von Lobkowicz de Borg köfft. Wenzel Ferdinand von Lobkowicz hett in de Johren 1675–1682 de Anlaag nah Entwürfen vun Giovanni Pietro Tencalla un Antonio della Porta to en repräsentativ barock Slott umbaut. Wiedere Umbauten funnen in dat 19. Johrhunnert statt. Den Lobkowicz hörr dat Slott bit 1945, dornah wurr dat konfiszeert un nah 1989 weer torüchgeven. 

## Literatur
* Rudolf Anděl (Hrsg.): *Hrady, zámky a tvrze v Čechách, na Moravě a ve Slezsku. Bd. III : Severní Čechy.* Svoboda, Praha, 1984. S. 40–44.
David McDowell Brown

**David McDowell Brown** (* 16. April 1956 in Arlington, Bundesstaat Virginia, USA; † 1. Februar 2003 över den Süüden vun de USA) weer en US-amerikaansch Astronaut. He is bi den Afstört vun de Ruumfähre Columbia in' Fröhjohr 2003 to Dood kommen.

## Leven
Brown hett bit 1974 de Yorktown High School in Arlington besöcht un studeer ansluutend an dat College of William and Mary, wo he 1978 en Bachelor in Biologie kreeg. 1982 hett he sien Doktertitel in Medizin an de Eastern Virginia Medical School maakt.

Brown is nah en Praktikum an de Medical University of South Carolina de US-Marine bitreeden. Nah de Utbillen to'n Flegerdokter 1984 weer he Böverdokter an dat  Marinehospital in Adak (Alaska). Dornah wurr he de Carrier Air Wing 15 an Bord vun de  USS Carl Vinson todeelt, de in' Westpazifik Deenst maken dee. Af  1988 wurr he in Beeville (Texas) to'n Marinepiloten utbildt.Twee Johr later kreeg he sien Flegerlizens as Klassenbest. Ansluutend wurr he in Beeville för de A-6E Intruder utbildt. 1991 wurr he to dat Naval Strike Warfare Center in Fallon (Nevada) versett, wo he as Utbilder un Planungsoffizier insett wurr. Tosätzlich kreeg he noch en Utbillen up de F/A-18 Hornet un floog 1992 an Bord vun de USS Independence vör Japan de A-6E in dat Strike Fighter Squadron 115. 1995 wurr he as deren Flegerdokter an de United States Naval Test Pilot School versett. Dor floog he ok de T-38 Talon.

## Astronautentätigkeit

Brown wurr in' Mai 1996 vun de NASA as Ruumfohreranwärter utwählt un wurr af August 1996 an dat Lyndon B. Johnson Space Center in Houston insett. He hett en tweejohrig  Astronautentraining, dat hüm as Missionsspezialisten qualifizeeren dee. He wurr anfangs de Bruuklast-Entwicklung för de Internationale Raumstation todeelt. Later weer he Liddmaat vun  Ünnerstüttensmannschapen för de Space-Shuttle-Flüüg.

### STS-107
An' 16. Januar 2003 is Brown mit de Ruumfähre Columbia to de Mission STS-107 ünner dat Kommando vun Rick Douglas Husband start. Up disse 16 Daag düern  Forschungsmission wurrn etwa 80 wetenschplich Experimente dörführt. Pilot bi disse Mission weer David Cameron McCool und de anner Missionsspezialisten weern Kalpana Chawla, Michael Philip Anderson, Laurel Clark. Dorto keem de israeelsch Bruuklastspezialist Ilan Ramon. 

Bi den Start vun dat Space Shuttle harr sück allerdings en Schuumstoffdeel vun den Butentank lööst un den Backbordflögel vun den Orbiter drapen. De Schaden wull woll bemarkt, aber vun de NASA as nich kritisch instuuft. As dat Shuttle an' 1. Februar to de Eer torüchkehren dee, drungen dör en beschädigt Hittkachel heet Gase in den Flögel in un hemm de vun binnen schmülten laaten. Dat Shuttle keem dordör buten Kontrolle un is in de Atmosphäre utnanner braken. David Brown un de anner Crewliddmaaten keemen dorbi to Dood.

## Ehrungen
David Brown wurr in' Juli 2004 postum de Congressional Space Medal of Honor verleeht. Buterdem wurr de Asteroid (51825) Davidbrown nah hüm nömmt.

## Weblenken

* NASA-Biographie (engelsch)
* David Brown STS-107 Crew Memorial (engelsch)
* Spacefacts-Biographie
Friedrich G. Beckhaus

**Friedrich Georg Beckhaus** (* 11. Dezember 1927 in Berlin; † 5. Februar 2026) weer en düütsch Schauspeler un Synchroonsnacker.

## Leven un Wark
Beckhaus hett de Schauspeleree bi Gustaf Gründgens in Düsseldörp lehrt. He harr dorna Theaterengagements in Hamborg un Berlin. Ok in Film un Feernsehn harr he tallrieke Optreden, so as in den Karl-May-Film *Freispruch für Old Shatterhand* (1965), *Und Jimmy ging zum Regenbogen (1971), *Der Stoff aus dem die Träume sind* (1972) oder *Jeder stirbt für sich allein* (1975).

Enn vun sien bekanntesten Rullen hett Beckhaus in de [[Science Fiction|Science-Fiction]]-Reeg *Raumpatrouille* (1966) speelt, in de he as *Atan Shubashi* an die Siet vun [[Dietmar Schönherr]], [[Eva Pflug]], [[Claus Holm]], [[Wolfgang Völz]] un [[Ursula Lillig]] speelt hett.

Siet 1967 hett Beckhaus ok in de Film[[synchroonisatschoon]] arbeit un mehr as 700 Rullen snackt. To’n Bispeel weer he de Stimm vun [[Hector Elizondo]], [[Peter Boyle (Schauspeler)|Peter Boyle]], [[Andrew Robinson]], [[Patrick Stewart]], [[Robert Duvall]] oder [[Ken Jenkins]]. Bito snack he ok den Reekner *Grag* in de Tekentrickreeg *Captain Future*. Bito hett he ok [[Höörspeel|Höörspelen]] snackt, so as Benjamin Blümchen oder Bibi Blocksberg.

== Filmografie (Utwahl) ==


== Höörspelen ==
* [[Benjamin Blümchen]]
* [[Bibi Blocksberg]]

== Literatur ==
* [[Thomas Bräutigam]]: *Stars und ihre deutschen Stimmen. Lexikon der Synchronsprecher.'' Schüren, Marborg 2009, ISBN 978-3-89472-627-0, S. 52–53.

## Weblenken

## Footnoten
Vosshusen (Oortschop)

De fröhere Gemeen **Vosshusen** is en Deel von de hüdige Gemeen Vosshusen, Landkreis Horborg, in Neddersassen.

Dor höört de dree Öörd Vosshusen, Wulmsdörp un Doasdörp to.

## Geografie

De Oortschoppen un Gemenen ümto sünd de Hambörger Stadtdeel Neefeld in’n Noorden, de Hambörger Stadtdeel Neegraven-Fischbeek in’n Noordoosten, de Oortschoppen Sottörp un Leversen von de Gemeen Rosengoorn in’n Süüdoosten, de Oortschopen Swiersdörp un Ilsdörp von de Gemeen Vosshusen in’n Süden, de Oortschoppen Ketzendörp, Öbergünn un Buxthu von de Gemeen Buxthu in’n Westen un de Oortschop Rübk von de Gemeen Vosshusen in’n Noordwesten.

## Historie

Dat Rebeed besteiht ut den Deel von de Gemeen Vosshusen, de al von’n 1. Januar 1970 bet to’n 30. Juni 1972 de Gemeen Vosshusen billt hett.

De Gemeen Vosshusen hett sik an’n 1. Januar 1970 ut de Gemenen Vosshusen (de bet 11. Dezember 1964 den Naam Wulmsdörp dragen hett) un Doasdörp billt.

De Gemeen hett blots bet to’n 1. Juli 1972 bestahn, as se mit de Gemeenreform in Neddersassen Deel von de ne’e un düüdlich gröttere Gemeen Vosshusen worrn is (tohoop mit de Gemenen Ilsdörp, Raad, Rübk un Swiersdörp). De annern veer Gemenen hebbt denn binnen de ne’e Gemeen Oortschoppen billt mit egene Vertreders in Form von en Oortsvörsteiher. Blots de ole Gemeen Vosshusen hett keen Vertreder kregen.

### Börgermeesters

### Gemeendirekters

## Footnoten
Hal McKusick

**Harold Wilfred „Hal“ McKusick** (* 1. Juni 1924 in Medford, Massachusetts; † 11. April 2012 in Sag Harbor (New York)) weer en US-amerikaansch Jazzmusiker (Tenorsaxophonist, Altsaxophonist un Klarinettist) vun den Modern Jazz.
 
## Leven un Wark
Hal McKusick is in Newton upwussen mit Ralph Burns as Schoolkamerad. 1942 speel he bi Don Bestor un Les Brown, kört bi Woody Herman (1943) un 1944/45 in dat Orchester vun Boyd Raeburn as ok bi Tom Talbert un Alvino Rey (1946). Dornah is he an de amerikaansch Westküst översiedelt, wo he ünner annern mit  Johnny Otis un Buddy Rich arbeit hett. 1948/49 speel he in dat Claude Thornhill-Orchester un 1950/51 bi dat Terry Gibbs-Quintett. Tüschen 1951 bit 1956 hett he meestens bi  Elliot Lawrence arbeit un weer en söcht Studiomusiker. In disse Tiet fallt ok de Tosommenarbeit mit Lüüd, de den Jazz nee utfinnen deen, Gil Melle, George Russell (The RCA Victor Jazz Workshop, 1956) un Jimmy Giuffre. Tüschen 1955 un 1958 nehm he negen Alben as Bandleader up, de to'n Deel de Ästhetik vun den Third Stream wedderspeegeln. 

In de 1960er Johren hett sück Hal McKusick mehr ut de Jazzszene torüchtrucken. He speel blots noch af un to Jazz un hett fakener an Upnahmen för Warfspots mitwarkt. In latere Johren hett  McKusick an de Ross School in East Hampton, N.Y. ünnerricht. 

McKusicks Saxophonstil weer stark vun Lee Konitz beinfloot. Sien Favoriten up de Klarinette weern Buddy DeFranco un Lester Young.

## Utwahl-Diskographie
**Als Leader**
* *Hal McKusick Plays / [[Betty St. Clair]] Sings* (Jubilee Records, 1955)
* *Hal McCusick Quartet* (Bethlehem Records, 1955) mit Barry Galbraith, Milt Hinton, Osie Johnson	 	 	
* *In a Twentieth-Century Drawing Room* (RCA Victor, 1955) mit Barry Galbraith, Milt Hinton
* *The Jazz Workshop* (RCA Victor, 1956) mit Jimmy Cleveland, Art Farmer, Garry Galbraith, Milt Hinton, Osie Johnson, Teddy Kotick, Jimmy Raney
* *Jazz at the Academy* (Coral Records, 1956)
* *Hal McKusick Quintet Featuring Art Farmer * (Coral Records, 1957) mit Art Farmer, Eddie Costa, Milt Hinton, Gus Johnson
* *Triple Exposure* (Prestige Records, 1957) mit Billy Byers, Paul Chambers, Eddie Costa, Charlie Persip
**Cross Section - Saxes* (Decca Records, 1958) mit Jay Cameron, Bill Evans, Art Farmer, Barry Galbraith, Dick Hafer, Milt Hinton, Paul Chambers, Connie Kay, Charlie Persip, Frank Socolow

**As [[Sideman]]**
* Woody Herman: *Songs For Hip Lovers* (Verve Records, 1957)
* Gil Melle: *Gil’s Guets* (Prestige Records, 1956)
* George Russell: *Jazz Workshop* (RCA, 1956); *New York, N.Y.* (Decca Records, 1959)
* Hal Schaefer: *RCA Victor Jazz Workshop* (RCA, 1955)

## Literatur
* Martin Kunzler: *Jazz-Lexikon.* Rowohlt, Reinbek 1988.
* Richard Cook, Brian Morton: *[[The Penguin Guide to Jazz|The Penguin Guide to Jazz on CD]].* 6. Uplaag. Penguin, London 2002, ISBN 0-14-017949-6.

## Weblenken
* DNB-Katalog
* 
* Website vun Hal McKusick 
* 
* Interview 2007 up jazzwax.com

## Anmarken
Falkenbarg (Hamborg)

**Falkenbarg** () weer en Hoff in Neegraven in Hamborg (vondaag Stadtdeel Neegraven-Fischbeek in’n Bezirk Horborg).

## Geografie

De Falkenbarg is en 64,8 Meter över NN hogen Tügenbarg, de nableven is, as dat Water, dat de Gletschers von de Wießel-Iestied bi’t Smölten billt hebbt, de aflagert Sedimenten ut de Saal-Iestied in de Gegend wegswemmt hebbt. He höört to de Horbörger Bargen. De Falkenbeek hett sien Born an’n Falkenbarg.

Dicht bi’n Barg leeg de Hoff Falkenbarg.

## Historie

### Verwaltungsgeschicht

De Oort hett vör 1859 to de Huusvaagdie Mesborg von dat Amt Mesborg tohöört. von 1859 bet 1885 weer dat in dat Amt Töst un von 1885 bet 1932 in’n Kreis Horborg. 1932 is dat Deel von’n ne’en un grötteren Kreis Horborg worrn.

Mit dat Groot-Hamborg-Gesett 1937 is de Oort Deel von de Stadt Hamborg worrn.

### Inwahnertall

### Religion

Falkenbarg weer evangeelsch-luthersch präägt un hett to dat Kaspel von de Nicolai-Kark in Ilsdörp tohöört. Siet 1911 höört dat Rebeed to de Karkengemeen von de Michaelis-Kark in Neegraven.

## Footnoten
Barry James Marshall

**Barry James Marshall** (* 30. September 1951 in Kalgoorlie, Australien) is en austraalsch Mediziner, de 2005 den Nobelpries för Physiologie oder Medizin tospraaken kreeg. 

## Leven
Nah dat Studium an de University of Western Australia (UWA) wurr Marshall an dat *Royal Perth Hospital* tätig, wo ok all John Robin Warren arbeiten dee. 1986 siedel he mit sien Familie vörövergahnd in de USA um, as he sien Lehrtätigkeit an de University of Virginia upnehm. Ansluutend keem Marshall as Perfesser för Klinische Mikrobiologie an de University of Western Australia in Perth torüch.

Barry Marshall is verheiratet mit Fru Adrienne un hett veer Kinner.

## Loopbahn
De Mikrobioloog Marshall is bekannt för den Nahwies, dat ''Helicobacter-pylori''-Bakterien de Oorsaak för de meest Magengeschwüre sünd. He kunn dormit de langjohrig Lehrmeenen wedderleegen, dat Geschwüre hööftsächlich dör Stress, scharp Eeten etc. entstahn deen. 

Dör en Sülvstversöök1984 vun Marshall gelung de Nahwies, dat nich Stress un Översüern vun den  Magen di wichtigst Grünnen för Magenschliemhuutentzündungen, Magengeschwüre un Magenkrebs sünd, sonnern dat nee opdeckt Bakterium. Nahdem dat den beid Forschers gelungen weer, *Helicobacter pylori* to kultiveeren, hett sück Marshall dor to hergeven, mehrere Milliarden vun de Bakterien to schluuken. Bit to dissen Tietpunkt gull das as sekert Lehrmeenen, dat Bakterien dat suur Milieu vun de Magen nicht överleven kunnen. All blots nah een Week wiesen sück bi Marshall de eersten akuten Symptome vun Gastritis un nah en  Biopsie stunn fast, dat sück sowohl en Infektschoon mit *H. pylori* as ok en swoor Gastritis entwickelt harr. Marshall kunn middels en Behandlung mit Bismut un Antibiotika weer heelt wurrn. 

In de Folgetiet funnen Warren, Marshall un wiedere Wetenschapler herut, dat de meesten Fälle vun Magengeschwüren un ok eenige Fälle vun Magenkrebs up dat vermeentlich harmlose Bakterium *H. pylori* torüchtoführen sünd. Buterdem kunnen se wiesen, dat en Heelen dör de Gaav vun Antibiotika mögelk is. Dorto kunnen se nahwiesen, dat bestimmte Bakterien ok in dat extrem Milieu vun de Magensüer (nüchtern pH 1-1,4) överleven könnt.

1995 kreeg he den Albert Lasker Award for Clinical Medical Research un 1996 en Gairdner Foundation International Award. 1997 wurr he mit den Paul-Ehrlich-und-Ludwig-Darmstaedter-Pries uttekent, 1998 mit den A.H.-Heineken-Pries för Medizin un de Buchanan Medal vun de Royal Society, 2002 den Keio Medical Science Prize. In’ Dezember 2005 kreeg he tosommen mit John Robin Warren den Nobelpries för Physiologie oder Medizin för dat Opdecken vun den *Helicobacter pylori*.

## Weblenken

* * Barry James Marshall up de Sieden vun den Nobelpries (engelsch)
* Homepage vun Barry Marshall
* ''Laureats Dr A.H. Heineken Prize for Medicine 1998''
* „Der Arzt als Versuchskaninchen“, Artikel över Barry Marshall in NZZ Folio 12/01
Scheedholt

**Scheedholt** () weer en lütten Oort twüschen Fischbeek un Neegraven (vondaag Stadtdeel Fischbeek-Neegraven, Bezirk Horborg, in de Stadt Hamborg).

## Geografie

De Oort Scheedholt leeg an’n Noordrand von de Fischbeker Heid (Deel von de Horbörger Bargen). Na Noorden hett sik dat Moor von dat Oollanner Siedland anslaten.

## Historie

Scheedholt is fröher to Fischbeek un Neegraven tellt worrn. Toletzt weer dat in dat 19. Johrhunnert Deel von de Gemeen Neegraven, de later denn aver mit de Gemeen Fischbeek tohoopslaten worrn is.

Bet to Anfang von dat 20. Johrhunnert weer Scheedholt noch en egen afgrenzt Oort. As Fischbeek un Neegraven denn aver gau wussen sünd, is Scheedholt as Oort verswunnen. Vondaag is noch de Stratennaam *Scheedholtweg* Teken von’n olen Oort.

### Verwaltungsgeschicht

De Oort hett vör 1859 to de Huusvaagdie Mesborg von dat Amt Mesborg tohöört. von 1859 bet 1885 weer dat in dat Amt Töst un von 1885 bet 1932 in’n Kreis Horborg. 1932 is dat Deel von’n ne’en un grötteren Kreis Horborg worrn.

Mit dat Groot-Hamborg-Gesett 1937 is de Oort Deel von de Stadt Hamborg worrn.

### Inwahnertall

### Religion

Scheedholt weer evangeelsch-luthersch präägt un hett to dat Kaspel von de Nicolai-Kark in Ilsdörp tohöört. Von 1911 bet 1964 weer dat Deel von de Karkengemeen von de Michaelis-Kark in Neegraven un siet 1964 höört dat Rebeed to de Karkengemeen von de Cornelius-Kark in Fischbeek.

## Kultur

### Verenen

De Schüttenvereen Scheedholt is 1914 grünnt worrn.

## Literatur

* Hans F. Cords: *Neugrabener Geschichten mit Fischbek und Scheideholz.* Herbst, Neegraven 1988

## Footnoten